MT Il-Ġurnal Uffiċjali ta’ l-Unjoni Ewropea L 129/67

DEĊIŻJONI TAL-KUMMISSJONI

tas-16 ta’ Mejju 2007

dwar id-disponibbiltà armonizzata ta’ l-informazzjoni dwar l-użu ta’ l-ispektrum fil-Komunità

(notifikata taħt id-dokument numru C(2007) 2085)

(Test b’relevanza għaż-ŻEE)

(2007/344/KE)

IL-KUMMISSJONI TAL-KOMUNITAJIET EWROPEJ,

Wara li kkunsidrat it-Trattat li jistabbilixxi l-Komunità Ewropea,

Wara li kkunsidrat id-Deċiżjoni Nru 676/2002/KE tal-Parlament Ewropew u tal-Kunsill tas-7 ta’ Marzu 2002 dwar qafas regolatorju għall-politika dwar l-ispektrum tar-radju fil-Komunità Ewropea (Deċiżjoni dwar l-Ispektrum tar-Radju) (1), u partikolarment l-Artikolu 4(3) tagħha,

Billi:

(1) Id-Deċiżjoni 676/2002/KE (Deċiżjoni ta’ l-Ispektrum tar-Radju) tirrikjedi li l-Istati Membri jippublikaw il-lista ta’ l-allokazzjoni u tal-frekwenzi tar-radju nazzjonali tagħhom u ta’ l-informazzjoni dwar drittijiet, kundizzjonijiet, proċeduri, ħlasijiet u spejjeż li jikkonċernaw l-użu ta’ l-ispektrum ta’ frekwenzi tar-radju, jekk rilevanti, sabiex jilħqu l-għan stipulat f’Artikolu 1 ta’ dik id-Deċiżjoni. Għandhom iżommu din l-informazzjoni aġġornata u għandhom jieħdu miżuri biex jiżviluppaw databases sabiex dik l-informazzjoni ssir disponibbli għall-pubbliku, fejn ikun xieraq skond il-miżuri relevanti ta’ armonizzazjoni meħuda taħt Artikolu 4 ta’ dik id-deċiżjoni.

(2) Studju kkumissjonat mill-Kummissjoni (2) sab li, għalkemm diġà saru xi sforzi, l-informazzjoni dwar l-użu ta’ l-ispektrum għada xorta pubblikament disponibbli mill-Istati Membri b’ammont ta’ detta li jvarja, f’formati differenti u b’differenzi fil-ħeffa ta’ l-aċċess u l-intervalli ta’ aġġornament. Differenzi bħal dawn jista’ jkollhom effett fuq il-kummerċ, fuq l-ippjanar ta’ l-investimenti u fuq id-deċiżjonijiet li jittietidu fil-kuntest tas-suq intern għall-prodotti u servizzi, kif ukoll għall-manifattura. L-informazzjoni dwar il-kundizzjonijiet ta’ l-użu ta’ l-ispektrum tista’ tiffaċilita aktar il-parteċipazzjoni ta’ intrapriżi ta’ daqs żgħir u medju (SME) u indirettament tgħin fit-tkabbir sostenibbli ta’ l-industrija tal-komunikazzjoni elettronika in ġenerali.

(3) Id-disponibbiltà ta’ informazzjoni xierqa hija essenzjali fil-kuntest ta’ regolamentazzjoni aqwa, peress li t-tneħħija ta’ miżuri ristrettivi żejda u l-introduzzjoni ta’ drittijiet għall-kummerċ għall-użu tal-frekwenzi jirrikjedu informazzjoni ċara, kontabbli u aġġornata dwar l-użu proprju.

(4) Post għall-informazzjoni għelih watidu jiżgura aċċess faċli u preżentazzjoni li kapaċi jużaha kulħadd għall- informazzjoni dwar l-ispektrum madwar il-Komunità. Sabiex tkun effiċjenti, informazzjoni bħal din għandha tiġi ppreżentata b’mod armonizzat bl-istess kontenut għall-Istati Membri kollha u għandha tkun trasferibbli minn databases nazzjonali permezz ta’ l-użu ta’ faċilitajiet awtomatiċi moderni ta’ kkupjar li jevitaw il-bżonn għal aktar riżorsi umani sabiex ifornu data nazzjonali lill-post għalinformazzjoni waħdenija.

(5) Hemm qbil sostanzjali bejn l-Istati Membri ul- parteċipanti mal-Industrija għall-użu tas-sistema mwaqqfa mill-Uffiċju Ewropew għar-Radjukomunikazzjoni (ERO - European Radiocommunications Office) (3). Is-Sistema ta’ Informazzjoni dwar il-Frekwenza ta’ L-ERO (EFIS - ERO Frequency Information System) hija disponibbli għall-pubbliku fuq l-Internet u jippermetti t-tfittix għall-informazzjoni u li jsir paragun ta’ l-informazzzjoni dwar l-ispektrum uffiċjali fl-Ewropa, jekk informazzjoni bħal din tiġi kkupjata mill-amministrazzjonijiet uffiċjali. Dik is-sistema għandha tintuża mill-Istati Membri kollha.

(6) Il-Kummissjoni ħarget Mandat iddatat it-8 ta’ Diċcembru 2005 lis-CEPT (CEPT - European Conference of Postal and Telecommunications Administrations) dwar l-użu ta’ l-EFIS għall-pubblikazzjoni u l-aċċess għall-informazzjoni dwar l-ispektrum fi ħdan il-Komunità. Is-CEPT ippreżenta r-riżultati finali ta’ dan il-mandat, li juru l-fattibiltà ta’ l-użu ta’ l-EFIS bħala portal ta’ informazzjoni komuni fil-Komunità Ewropea, skond l-għanijiet li hemm fil-mandat. Il-Kumitat dwar l-Ispektrum tal-Frekwenzi tar-Radju aċċetta r-rapport finali tas CEPT fil-5 ta’ Ottubru 2006 u kkonferma l-għanijiet elenkati fil-Mandat. Ir-riżultati tal-Mandat għandhom isiru applikabbli fil- Komunità.

(7) Portal Ewropew ta’ informazzjoni dwar l-ispektrum m’għandux jissostitwixxi d-databases nazzjonali ta’ l-ispektrum iżda għandu jikkumplimenta l-portal u b’hekk iżid il-valur bil-provvediment ta’ post għall-informazzjoni waħden bil-faċilitajiet ta’ tfittix u paragun fuq livell Ewropew, bbażati fuq l- informazzjoni pprovduta skond format komuni u livell iddettaljat.

(8) L-isforzi sabiex tiġi armonizzata l-preżentazzjoni ta’ l-ispeċifikazzjonijiet ta’ l-interface tar-radju ġew mill-Kumitat ta’ Evalwazzjoni tal-Konformità tat-Telekommunikazzjoni u s-Sorveljanza tas-Suq (TCAM - Telecommunications Conformity Assessment and Market Surveillance Committee) stabbilit bid-Direttiva 1999/5/KE tal-Parlament Ewropew u tal-Kunsill tad-9 ta’ Marzu 1999 dwar it-tagħmir tar-radju u tagħmir terminali tat- telekomunikazzjonijiet u r-rikonoxximent reċiproku tal-konformità tagħhom (4). Dawn il-kundizzjonijiet huma rilevanti għal Artikolu 5 tad-Deċiżjoni dwar l-Ispektrum tal-Frekwenzi tar-Radju u huma meqjusa bħala informazzjoni pubblika importanti, li għandha tkun disponibbli mill-Istati Membri kollha.

(9) Il-provvediment ta’ l-informazzjoni dwar id- dritt ta’ l-użu jista’ jirrikjedi sforz partikulari mill-Istati Membri, iżda huwa wkoll ta’ importanza kbira għall-politika trasparenti u effettiva ta’ l-ispektrum ibbażata fuq is-suq. Jista’ jkun li l-Istati Membri jkollhom bżonn aktar żmien sabiex jissodisfaw ir-rekwiżiti li jagħmlu dan it-tip ta’ informazzjoni disponibbli.

(10) Aċċess faċli għall-informazzjoni għandu jiġi garantit lill-partijiet interessati kollha, suġġetti għall-konformità mar-regoli tal-Komunità dwar il-kunfidenzjalità tal-kummerċ b’mod partikulari għad-dispożizzjonijiet tad-Direttiva 2002/21/KE tal-Parlament Ewropew u tal-Kunsill tas-7 ta’ Marzu 2002 dwar qafas regolatorju komuni għan-networks ta’ komunikazzjonijiet u servizzi elettroniċi (Direttiva Qafas) (5).

(11) Din id-Deċiżjoni għandha tiġi implimentata u applikata b’konformità mad-Direttiva tal-Parlament Ewropew u tal-Kunsill 95/46/KE ta’ l-24 ta’ Ottubru 1995 dwar il-protezzjoni ta’ individwi fir-rigward ta’ l-ipproċessar ta’ data personali u dwar il-moviment liberu ta’ dik id-data (6) u b’konformità mad-Direttiva tal-Parlament Ewropew u tal-Kunsill 2002/58/KE tat-12 ta’ Lulju 2002 dwar l-ipproċessar tad-data personali u tal-protezzjoni tal-privatezza fis-settur tal-komunikazzjonijiet elettroniċi (id-Direttiva dwar il-privatezza u l-komunikazzjoni elettronika) (7).

(12) L-effetività tal-EFIS għall-Istati Membri u għall-pubbliku għandha tiġi riveduta minn żmien għalżmien sabiex tiżgura li l-għanijiet elenkati fil-mandat qed jiġu implimentati b’mod effettiv.

(13) Il-miżuri li għalihom hemm ipprovdut f’din id-Deċiżjoni huma konformi ma’ l-opinjoni tal-Kumitat dwar l-Ispektrum tal-Frekwenzi tar-Radju.

ADOTTAT DIN ID-DEĊIŻJONI:

Artikolu 1

L-għan ta’ din id-Deċiżjoni huwa l-armonizzar ta’ l-informazzjoni dwar l-użu ta’ l-ispektrum ta’ frekwenzi tar-radju fil-komunità permezz ta’ post għall-informazzjoni komuni u bl-armonizzazzjoni tal-format u l-kontenut ta’ din l-informazzjoni.

Artikolu 2

L-Istati Membri għandhom jużaw Is-Sistema ta’ l-Informazzjoni dwar il-Frekwenza ta’ L-ERO (EFIS) li twaqqfet mill-Uffiċju Ewropew għar-Radjukomunikazzjoni (ERO) bħala post ta’ aċċess komuni, sabiex informazzjoni komparabbli dwar l-użu ta’ l-ispektrum f’kull Stat Membru tkun disponibbli għall-pubbliku permezz ta’ l-Internet.

Artikolu 3

1. L-Istati Membri għandhom jipprovdu lill-EFIS b’din l-informazzjoni dwar l-użu ta’ l-ispektrum ta’ frekwenzi tar-radju fuq it-territorju tagħhom:

(a) Għal kull medda individwali ta’ frekewnzi: — Allokazzjonijiet ta’ Servizzi kif definiti mir-Regolamenti tar-Radju ta’ l-Unjoni Internazzjonali tat-Telekomunikazzjoni (ITU); — Applikazzjonijiet li jużaw l-għażla ta’ termini disponibbli fl-EFIS; — Speċifikazzjonijiet ta’ l-Interface tar-Radju skond il-format ta’ Anness I; — Drittijiet Individwali ta’ l-Użu skond Anness II;

(b) għall-użu ta’ l-ispektrum ta’ frekwenzi tar-radju in ġenerali: — post nazzjonali ta’ kuntatt li kapaċi jirrispondi għall-mistoqsijiet mill-pubbliku relatati mas-sejba ta’ informazzjoni dwar l-ispektrum nazzjonali li mhumiex inklużi fil-portal Ewropew ta’ l-informazzjoni dwar l-ispektrum kif ukoll informazzjoni dwar il-proċeduri u l-kundizzjonijiet applikabbli għal kull proċess nazzjonali ta’ assenjazzjoni għad-dritt ta’ l-użu; — jekk disponibbli, politika nazzjonali dwar l-ispektrum u strateġija fil-forma ta’ rapport.

2. L-Istati Membri għandhom jaġġornaw l-informazzjoni li għaliha hemm riferenza f’(1) ta’ l-anqas darba f’sena sa l-1 ta’ Jannar 2010 u darbtejn fis-sena minn din id-data ’l quddiem. Dan għandu jsir jew billi d-data tiddaħħal manwalment permezz ta’ l-Internet jew permezz ta’ faċilitajiet ta’ kkupjar awtomatiku li jużaw format speċifiku għall-bdil tad-data.

Artikolu 4

L-Istati Membri għandhom jinfurmaw lill-Kummissjoni jekk jikkunsidraw li l-EFIS ma tkunx għadha kapaċi tipprovdi il-kapaċità teknika, integrità u kontabbiltà li jiġġustifikaw l-użu tagħha bħala post komuni ta’ informazzjoni.

Artikolu 5

Din id-Deċiżjoni għandha tidħol fis-seħħ fl-1 ta’ Jannar 2008.

Il-provvediment ta’ l-informazzjoni dwar id-Drittijiet Individwali għall-Użu għandhom japplikaw mill-1 ta’ Jannar 2010.

Artikolu 6

Din id-Deċiżjoni hija indirizzata lill-Istati Membri.

Magħmul fi Brussell, 16 ta’ Mejju 2007. Għall-Kummissjoni Viviane REDING Membru tal-Kummissjoni

(1) ĠU L 108, 24.4.2002, p. 1.

(2) Study on information on the allocation, availability and use of radio spectrum in the Community, IDATE, Frar 2005 (Studju dwar l-informazzjoni dwar l-allokazzjoni, d-disponibbiltà u l-użu ta’ l-ispektrum tal-frekwenzi tar-radju fil-Komunità).

(3) L-ERO hija organizzazzjoni internazzjonali stabbilita permezz tal-Konvenzjoni dwar it-Twaqqif ta’ Uffiċju għar-Radjukomunikazzjon Ewropew iffirmat f’ The Hague fit-23 ta’ Ġunju 1993.

(4) ĠU L 91, 7.4.1999, p. 10. Id-Direttiva hekk kif emendata bir-Regolament (KE) Nru 1882/2003 (ĠU L 284, 31.10.2003, p. 1).

(5) ĠU L 108, 24.4.2002, p. 33.

(6) ĠU L 281, 23.11.1995, p. 31. Id-Direttiva hekk kif emendata bir-Regolament (KE) Nru 1882/2003.

(7) ĠU L 201, 31.7.2002, p. 37. Id-Direttiva hekk kif emendata bid-Direttiva 2006/24/KE (ĠU L 105, 13.4.2006, p. 54).

ANNESS I Format għall-Ispeċifikazzjonijiet ta’ Interface tar-Radju L-Istati Membri għandhom jipprovdu jew b’referenza għall-istandard rilevanti jew b’test deskrittiv u kummenti kif ikun hemm bżonn, dwar dawn il-parametri: (1) Channelling; (2) Modulazzjoni/Medda okkupata; (3) Direzzjoni/Separazzjoni; (4) Qawwa tat-trasmissjoni/Densita' tal-qawwa; (5) Aċċess għall-kanal u regoli ta' l-okkupazzjoni; (6) Sistema ta’ awtorizzazzjoni; (7) Aktar rekwiżiti essenzjali skond l-Artikolu 3(3) tad-Direttiva 1999/5/KE; (8) Suppożizzjonijet dwar ippjanar ta’ frekwenzi.